**Julehilsen til beboerne i Gammel Kilden – julen 2020**

Verden gik af lave i 2020. Alting blev vendt på hovedet, og intet var længere, som det plejede at være. Og dog. På kanten af Vandværksskoven i vores skønne kvarter Gammel Kilden er alt stadig ved det gamle - sådan næsten i hvert fald.

Her vandrer hundelufterne stadig trygt afsted med lysende reflekser i vintermørket, børnene driller stadig hinanden over hækken, og vi giver stadig gladeligt vores naboer en hjælpende hånd. Selvom verden raser udenfor, er godt naboskab, ro og fred, respekt og dialog stadig kendetegnede for vores kvarter. Og heldigvis for det.

Nu nærmer vi os december, og selvom alting har været anderledes i år, er der dog nogle traditioner vi stædigt vil holde fast i. Derfor tænder vi julelysene den 1. advent – præcis som vi plejer. Til forskel for andre år vil der dog ikke være en fælles sammenkomst denne dag.

Til gengæld har vi fået nys om, at der bor en julemand i blandt os. Hans nisser har travlt i den kommende tid, så måske er der noget i julesokken en morgen, når du vågner? Sammen med julemanden og alle hans nisser insisterer vi på, at december skal være fuld af magi og overraskelser – præcis som den plejer.

Med ønsket om en glædelig jul fra bestyrelsen.